CELEX: 62021CN0759
Language: mt
Date: 2021-12-10 00:00:00
Title: Kawża C-759/21 P: Appell ippreżentat fl-10 ta’ Diċembru 2021 minn Nippon Chemi-Con Corporation mis-sentenza mogħtija mill-Qorti Ġenerali (Id-Disa’ Awla Estiża) fid-29 ta’ Settembru 2021 fil-Kawża T-363/18, Nippon Chemi-Con Corporation vs Il-Kummissjoni

7.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 64/26
            
         
      Appell ippreżentat fl-10 ta’ Diċembru 2021 minn Nippon Chemi-Con Corporation mis-sentenza mogħtija mill-Qorti Ġenerali (Id-Disa’ Awla Estiża) fid-29 ta’ Settembru 2021 fil-Kawża T-363/18, Nippon Chemi-Con Corporation vs Il-Kummissjoni
      (Kawża C-759/21 P)
      (2022/C 64/38)
      Lingwa tal-kawża: l-Ingliż
      
         Partijiet
      
      
         Appellant: Nippon Chemi-Con Corporation (rappreżentanti: H.-J. Niemeyer, M. Röhrig, P. Neideck, Rechtsanwälte, I.-L. Stoicescu, avukata)
      
         Parti oħra fil-proċedura: Il-Kummissjoni Ewropea
      
         Talbiet
      
      
                  —
               
               
                  tannulla s-sentenza appellata u tannulla d-Deċiżjoni tal-Kummissjoni Ewropea tal-21 ta’ Marzu 2018 (1) li tirrigwarda proċediment skont l-Artikolu 101 tat-Trattat dwar il-Funzjonament tal-Unjoni Ewropea u l-Artikolu 53 tal-Ftehim ŻEE (Il-Każ AT.40136 — Kapasiters), inkwantu tikkonċerna lill-appellanti;
               
            
                  —
               
               
                  sussidjarjament, tannulla s-sentenza appellata inkwantu din tikkonferma l-multa imposta fuq l-appellanti, u tannulla l-Artikolu 2(j) tad-Deċiżjoni tal-Kummissjoni tal-21 ta’ Marzu 2018;
               
            
                  —
               
               
                  iktar sussidjarjament, tnaqqas l-ammont tal-multa imposta fuq l-appellanti fid-dawl tal-aggravji li se jintlaqgħu, u
               
            
                  —
               
               
                  tikkundanna lill-Kummissjoni għall-ispejjeż tal-ewwel istanza u tal-appell.
               
            
         Aggravji u argumenti prinċipali
      
      Insostenn ta’ dan l-appell, l-appellanti tinvoka sitt aggravji.
      1.   L-ewwel aggravju: L-assenza tal-firem tal-Imħallfin fis-sentenza tal-Qorti Ġenerali
      
      Fl-assenza tal-firem tat-tliet Imħallfin, is-sentenza hija invalida fl-intier tagħha, kif stabbilit fl-Artikolu 118 tar-Regoli tal-Proċedura tal-Qorti Ġenerali u fl-Artikolu 37 tal-Istatut tal-Qorti Ġenerali.
      2.   It-tieni aggravju: Ksur tal-Artikolu 101 TFUE (punti 143 sa 307 tas-sentenza)
      
      Il-Qorti Ġenerali wettqet żball fl-applikazzjoni tagħha tal-Artikolu 101 TFUE meta kkonfermat il-konstatazzjoni ta’ ksur magħmula mill-Kummissjoni Ewropea. Il-Qorti Ġenerali naqset milli tevalwa b’mod xieraq ir-rilevanza tal-ksur allegat għaż-ŻEE. Hija applikat b’mod żbaljat id-duttrina tas-sensiela ta’ indizji u qelbet l-oneru tal-prova għad-detriment tal-appellanti, u b’hekk kisret il-preżunzjoni ta’ innoċenza.
      3.   It-tielet aggravju: Ksur uniku u kontinwu (punti 308 sa 400 tas-sentenza)
      
      Il-Qorti Ġenerali wettqet żball fl-applikazzjoni tagħha tal-Artikolu 101 TFUE meta kkonkludiet li kien jeżisti ksur uniku u kontinwu li jkopri l-kapaċitaturi elettrolitiċi kollha mis-26 ta’ Ġunju 1998 sat-23 ta’ April 2012. Il-Qorti Ġenerali applikat kriterju ġuridiku inkorrett sabiex tiddetermina jekk kienx jeżisti pjan ġenerali, li huwa rekwiżit li jikkostitwixxi ksur uniku u kontinwu. Barra minn hekk, anki jekk il-kriterju ġuridiku jiġi aċċettat, il-fatti stabbiliti mill-Qorti Ġenerali ma jippermettux li tiġi preżunta l-eżistenza ta’ ksur kontinwu, jiġifieri ksur mhux interrott.
      4.   Ir-raba’ aggravju: Ksur minħabba l-għan (punti 401 sa 429 tas-sentenza)
      
      Il-Qorti Ġenerali wettqet żball fl-applikazzjoni tagħha tal-Artikolu 101 TFUE meta kkonfermat il-perspettiva tal-Kummissjoni Ewropea li l-ksur kollu għandu jiġi kkwalifikat bħala ksur minħabba l-għan. Il-Qorti Ġenerali pprovdiet motivazzjoni insuffiċjenti għall-konklużjoni tagħha u applikat kriterju ġuridiku inkorrett għall-evalwazzjoni tal-informazzjoni skambjata.
      5.   Il-ħames aggravju: Ġurisdizzjoni (punti 71 sa 82 tas-sentenza)
      
      Il-Qorti Ġenerali wettqet żball meta kkonfermat li, bis-saħħa tal-Artikolu 101 TFUE u tal-Artikoli 53 u 56 tal-Ftehim ŻEE, il-Kummissjoni Ewropea kellha ġurisdizzjoni territorjali sabiex tissanzjona l-ksur kollu. Sabiex tistabbilixxi l-ġurisdizzjoni, il-Qorti Ġenerali messha applikat livell ta’ tolleranza iktar milli sempliċement tirrikorri għall-konstatazzjoni ta’ “sempliċi bejgħ [tal-kapaċitaturi elettrolitċi] fl-Unjoni”, u, fi kwalunkwe każ, kellha timmotiva b’mod suffiċjenti l-konklużjoni tagħha.
      6.   Is-sitt aggravju: Kalkolu tal-multa (punti 430 sa 526 tas-sentenza)
      
      Il-Qorti Ġenerali naqset milli tapplika b’mod korrett il-prinċipju ta’ proporzjonalità u, fl-evalwazzjoni tagħha tal-provi li l-appellanti ppreżentat lill-Kummissjoni Ewropea, kisret numru ta’ rekwiżiti proċedurali, fosthom l-obbligi ta’ motivazzjoni u ta’ twettiq ta’ evalwazzjoni kompleta tal-provi u ta’ eżami sħiħ tal-fatti.
      
         (1)  Deċiżjoni tal-Kummissjoni C(2018) 1768 final.